Stjórnvöld á Spáni vilja bólusetja öll ungmenni á aldrinum tólf til sautján ára áður en nýtt skólaár hefst í haust.
Spánverjar stefna að því að bólusetja öll ungmenni á aldrinum tólf til sautján ára við kórónuveirunni áður en nýtt skólaár hefst í haust. Lyfjastofnun Evrópu hefur heimilað að bóluefni frá Pfizer-BioNTech verði notað fyrir þann aldurshóp.
Carolina Darias heilbrigðisráðherra greindi frá þessu í dag í viðtali við spænska ríkissjónvarpið. Ríkisstjórnin ætlar að fara fram á að lýðheilsustofnun landsins fallist á þessa fyrirætlun. Samkvæmt henni á að bólusetja alla nemendur í aldurshópnum um það bil einni viku áður en nýtt skólaár hefst í september. Spánverjar hafa farið einna verst Evrópuþjóða út úr COVID-19 farsóttinni. Yfir áttatíu þúsund landsmenn hafa dáið af hennar völdum hingað til. Stjórnvöld stefna að því að hafa bólusett sjötíu prósent landsmanna fyrir sumarlok. Tæplega fjórir af hverjum tíu hafa fengið fyrri bóluefnisskammtinn til þessa.
Breska lyfjaeftirlitið heimilaði í dag að ungmennum á aldrinum tólf til fimmtán ára verði gefið bóluefni frá lyfjafyrirtækjunum Pfizer-BioNTech. Hið sama gerði Lyfjastofnun Evrópu í síðustu viku. Frakkar tilkynntu á miðvikudag að þeir ætluðu að byrja að bólusetja fólk á aldrinum tólf til átján ára þann fimmtánda júní.
Stjórnvöld á Spáni vilja bólusetja öll ungmenni á aldrinum tólf til sautján ára áður en nýtt skólaár hefst í haust.